На основу члана 35. Закона о јавној својини („Службени гласник РС”, бр. 72/11, 88/13 и 105/14) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

УРЕДБУ

О ДОПУНИ УРЕДБЕ О УСЛОВИМА ПРИБАВЉАЊА И ОТУЂЕЊА НЕПОКРЕТНОСТИ НЕПОСРЕДНОМ ПОГОДБОМ, ДАВАЊА У ЗАКУП СТВАРИ У ЈАВНОЈ СВОЈИНИ И ПОСТУПЦИМА ЈАВНОГ НАДМЕТАЊА И ПРИКУПЉАЊА ПИСМЕНИХ ПОНУДА

Члан 1.

У Уредби о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник РС”, бр. 24/12 и 48/15), у члану 10. став 1. тачка на крају алинеје 12. замењује се тачком и запетом и додаје се алинеја 13, која гласи:

„- када се непокретност која је у јавној својини, односно која ће до дана примопредаје бити стечена у јавну својину, даје у закуп у циљу реализације инвестиционог пројекта који подразумева отпочињање индустријске производње и запошљавање најмање 1000 запослених на неодређено време на реализацији предметног инвестиционог пројекта у периоду од минимум три године од дана стицања права закупа, уз обавезу одржавања броја запослених у периоду од пет година након достизања пуне запослености предвиђене овим пројектом у складу са прописима који уређују улагања и привлачење инвестиција и прописима који уређују опште услове и поступак контроле државне помоћи.”.

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:

У Београду, 28. новембра 2015. године

В Л А Д А

ПРЕДСЕДНИК

Александар Вучић

О Б Р А З Л О Ж Е Њ Е

I. ПРАВНИ ОСНОВ

Правни основ за доношење је члан 35. Закона о јавној својини („Службени гласник РС”, бр. 72/11, 88/13 и 105/14), којим је прописано да се услови прибављања и отуђења непокретности непосредном погодбом и давање у закуп ствари у јавној својини, као и поступак јавног надметања, односно прикупљања писмених понуда, ближе уређују уредбом Владе.

II. РАЗЛОЗИ ЗА ДОНОШЕЊЕ

Урeдбом о прибављању и отуђењу непокретности непосредном погодбом, давања у закуп ствари јавној својини и поступцима јавног надметања и прикупљања писмених понуда („Службени гласник РС”, бр. 24/12 и 48/15 - у даљем тексту: Уредба), уређени су на јединствен начин за све носиоце права јавне својине услови прибављања и отуђења непокретности и давања у закуп ствари носиоца права јавне својине у поступку јавног надметања, односно прикупљања писмених понуда, као и услови и поступак прибављања и отуђења непокретности и давања у закуп ствари у јавној својини непосредном погодбом.

Tоком примене Уредбе појавила се потреба за допуну исте, у делу који се односи на могућност давања у закуп индустријских објеката у јавној својини, непосредном погодбом, у циљу привлачења стратешких инвеститора који би уложили капитал у радно интензивну производњу, што је један од главних циљева економске политике Владе. С тим у вези, инвеститорима који запошљавају више од 1000 запослених на неодређено време, даје се могућност да непосредном погодбом са власником непокретности у јавној својини закључе уговор о закупу.

III. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. Уредбе о допуни Уредбе о прибављању и отуђењу непокретности непосредном погодбом, давања у закуп ствари јавној својини и поступцима јавног надметања и прикупљања писмених понуда допуњује се члан 10. став 1. тако што се додаје алинеја 13. којом се омогућава давање у закуп непокретности која је у јавној својини, односно која ће до дана примопредаје закупцу бити стечена у јавну својину, непосредном погодбом, када се непокретност даје у закуп у циљу реализације инвестиционог пројекта уз услов да инвеститор отпочне индустријску производњу и запосли најмање 1000 запослених на неодређено време у периоду од минимум три године од дана стицања права закупа и уз обавезу да одржи број запослених предвиђен инвестиционим пројектом у периоду од пет година након достизања пуне запослености.

Чланом 2. ове уредбе, уређује се ступање на снагу осмог дана од дана објављивања у „Службеном гласнику Републике Србије”.

IV. СРЕДСТВА ПОТРЕБНА ЗА СПРОВОЂЕЊЕ УРЕДБЕ

За спровођење ове уредбе није потребно обезбедити средства у буџету Републике Србије.